**Textílie**

**Tvoria** ďalšiu podstatnú časť knihárskych materiálov. Používajú sa hlavne ako spojovací, poťahový a výzdobný materiál.

**Textilné materiály** sa vyhotovujú z priadze, ktorá sa získava z rastlinných, živočíšnych alebo dnes už aj z chemických vlákien. Rastlinné vlákna sa získavajú z ľanu, konope, bavlny a juty.

**Živočíšne vlákna** sa získavajú z ovčej vlny.

**Chemické vlákna** sa dnes používajú v značnej miere, väčšinou tie, ktoré sa vyrábajú z celulózy.

**Textilné materiály rozdeľujeme na :**

1. knihárske plátna,
2. šijacie textílie,
3. výzdobné textílie,
4. ostatné textílie.

**Knihárske plátna**

**Používanie tkanín** na knižné väzby sa datuje od 15. storočia, keď knihári používali na poťahovanie knižných dosiek hodváb a zamat. Knihy sa v tom čase viazali aj do textílií, na ktorých bol vzor vyšitý. Boli to bežné tkaniny bez akýchkoľvek úprav na knihárske použitie.

**Vývoj vo výrobe** knihárskych pláten uviedol na trh nespočetné množstvo rôznych druhov pláten, ktoré sa od seba líšili surovinou, spôsobom tkania alebo špeciálnou povrchovou úpravou. Vyžaduje sa, aby odtiene štandardných farieb boli stále v rovnakom sfarbení, aby väzby kníh, ktoré vychádzajú na pokračovanie boli vo svojej farebnosti stále rovnaké, a to aj po niekoľko rokov. Okrem toho tieto farby musia byť stále aj pri pôsobení slnečných lúčov.

**Knihárske plátno** nemá byť kazové, škvrnité, fľakato vyfarbené. Knihárske plátno je teda špeciálne upravený textilný materiál, ktorý musí byť nepriepustný. Musí sa dať mazať ručne alebo strojom, byť dostatočne pevný, pritom však pružný a nelámavý. Základom knihárskeho plátna je textilná podkladová tkanina.

**Raziace fólie**

**S vývojom knižnej** priemyselne výroby stúpala aj spotreba poťahových a ostatných materiálov. Dovtedy najdôležitejší výzdobný–– raziaci materiál zlato, svojimi špecifickými požiadavkami prácu spomaľoval a zdržoval.

**Rozvojom kníhtlače** sa drahá useň postupne nahradila lacnejším knihárskym plátnom a pravé lístkové zlato nahradila raziaca fólia. Súčasná technológia výroby raziacich fólií umožňuje razbu na knihárske plátna, prírodné aj plastické usne, plastické hmoty alebo na výrobky aj z iných materiálov.

**Raziaci materiál sa rozdeľuje na :**

1. raziace fólie bez nosiča–– samonosné,
2. raziace fólie s nosičom (papier na razenie),
3. drahé kovy a ich náhrady.

**Raziace fólie bez nosiča**

Zavedenie raziacich lisov v druhej polovici minulého storočia a snaha po bohatej výzdobe si vyžiadala nahradiť vtedajšiu razbu na slepo a razbu pravým zlatom novými materiálmi.

**Razenie zlatom** bolo pochopiteľne nákladné a preto sa na lacnejšie druhy knižných väzieb začali používať lacnejšie materiály. Tak vznikli krehké kovové a pigmentové fólie, spojené zmesou prírodných živíc a voskov, ktorými sa za pomere vysokých tlakov a za pomoci tepla razilo na jednotlivé druhy knihárskych pláten a na prírodné usne.

**Raziace fólie s nosičom**

**Kovové i pigmentové fólie** sa začali nanášať na nosič (papier) a stáčať do kotúčov. Taktiež pravé zlato bolo upravené v pás tak, že jemne tepané zlaté lístky sa nanášali na lesklé druhy papierov. Týmto bol daný základ pre razbu na raziacich lisoch, aj pre novú technológiu vo výrobe raziacich fólií.

Okrem klasických knihárskych materiálov (plátna usní) sa začali raziace fólie používať aj v odlišných odvetviach, a to hlavne na označovanie hotových výrobkov, ako zubných kefiek, hrebeňov, výrobkov z dreva (napr. ceruzky), na príležitostné stuhy, luxusnú poťahovú kartonáž, v obuvníctve, atď..

**Hárky a listy**

**Hárky a listy sa dodávajú:**

1. triedené počítané,
2. triedené a nepočítané,
3. netriedené a nepočítané.

**Triedené a počítané hárky** sa dodávajú skladané do zložiek po 5 alebo 10 hárkoch. Triedené hárky a listy sa odpočítavajú do rysov podľa plošnej hmotnosti po 250, 500 a 1000 kusov. Napočítané hárky sa vrstvia do objednanej hmotnosti, pričom hmotnosť môže byť najviac 150kg.

**Hárky a listy** sa balia do papiera plošnej hmotnosti 80 až 120g/m2, a to tak, že sa obalia zo všetkých strán, alebo sa obalia po celej šírke pásom papiera.

**Rysy** sa zalepia lepidlom alebo lepiacou páskou. Iným spôsobom sa vrstvené hárky alebo rysy obalia zo všetkých strán dvoma vrstvami balíkového papiera a potom sa vložia do drevených dosák, ktorých rozmery musia byť o 10 až 20mm väčšie ako rozmery baleného papiera.

**Rysy papiera** sa ukladajú v určenom množstve do drevených debien, ktoré sú vyložené balíkovým papierom. Papiere v menšom množstve, ako napr. poťahové alebo predsádkové uskladňujeme naplocho v policiach.